als_Latn dik_Latn sag_Latn
Pas mitingut çelës të fushatës së PD-së në Tiranë, kreu i Partisë Demokrate, Lulzim Basha është ndalur në Fier, për të prezantuar kandidatët për deputetë në këtë qytet dhe për të kërkuar votën e qytetarëve, ndërsa ftoi kundërshtarin e tij Edi Rama për debat në televizion.
“Ne jemi të bashkuar, ata janë të përçarë. Ne jemi të bashkuar jo vetëm brenda radhëve tona. Sot hedhim themelet e një politike për qytetarët. Politikanët e papërgjegjshëm me Ramën në krye shkatërruan besimin te politika si instrument ndryshimi. Unë e di se me gjithë përpjekjen time dhe punën time të madhe, e di se ka një mosbesim të madh te politika dhe politikanët se të tjera gjëra thonë dhe të tjera gjëra bëjnë kur futen në zyrat e pushtetit, se në fushatë flasin për popullin kurse në zyrat e shtetit e kanë mendjen te tenderat dhe pasurimi i xhepave të tyre. Kjo është totalisht e vërtetë, por kjo është ajo që ne do ndryshojmë dhe do përmbysim me votën tonë në 25 qershor”, tha Basha nga Fieri.
Gjithashtu Basha ka ftuar kundërshtarin e tij, kryeministrin Rama në debat televiziv, duke e ftuar të flasë për palmat dhe fasadat shumëngjyrëshë, sipas Bashës, të realizuara nga PS.
“Sonte e ftoj për një debat televiziv me kandidatin për kryeministër të Republikës së Re. Rama mund të shëtisë në Shqipëri, por nuk i çon dot 4 javë me mashtrime. Eja në debat bëj bilancin tënd, ti bilancin tënd, unë bilancin tim, ti programin tënd, unë programin tim dhe qytetarët të vendosin me votën e tyre. Ftesën e bëra publike, po s’e pate dëgjuar po ta nis edhe me shkrim, por tani do ta them unë se pse nuk vjen këtu të shpjegojë, të japë llogari, ndonjë punë edhe e ka bërë, unë vete i kam parë palmat me sytë e mi, mijëra palma, palma dhe fasada shumëngjyrëshe…”.
als_Latn als_Latn als_Latn als_Latn